**Jezik**: češki

**Uvjeti:** upisan diplomski studij na Sveučilištu u Zagrebu

**Ispit**: usmeni, pismeni (3 eseja)

**Sadržaj:** Kolegij se bavi stanjem češke književnosti u posljednjem desetljeću 20. stoljeća i prvom desetljeću 21. Zahvatit će književni život 90-ih obilježen prevladavanjem ideoloških ograničenja koja su odredila književni život i književnu produkciju nakon 1948. godine, postupkom tzv. „ispunjavanja bijelih mjesta“ u češkoj književnoj povijesti te istraživanja putova novog književnog stvaralaštva u izmijenjenim okolnostima. Povest će se računa o reviziji češke književne povijesti, prevrednovanja književnih korpusa, o specifičnostima nove književne produkcije starijih autora te novim posttotalitarnim književnim autorima. U tom smislu prepoznat će se novi pristupi „lakoj“ i „teškoj“ književnosti, oblikovanje suvremenog ženskog pisma, pitanja novoga književnog profesionalizma, tretiranje novih tema i starih revizionističkih i drugo. Pozornost će biti posvećena novim djelima autora 60-ih, autorima srednje generacije afirmiranim tek 90-ih, novim autorima, predstavnicama novog ženskog pisma, popularnoj književnosti.

**Cilj:** Studenti će biti upoznati s promjenama u češkoj suvremenoj književnoj produkciji te steći uvid u probleme koji su odredili njen razvoj.

**Studentske obveze:** Redovito pohađanje nastave, izvršavanje zadanih zadataka, aktivno sudjelovanje u nastavi, usmena prezentacija određene teme i pismeni rad kao uvjet za izlazak na usmeni ispit.

**Raspored rada:**

1. Temeljne odrednice češke književnosti nakon 1989.
2. Književni trendovi 90-ih. Uspostavljanje kontinuiteta.
3. Književni dvoboji: M. Viewegh vs. književni autoriteti Kundera, Škvorecký (*Nápady laskavého čtenáře*); J. Křesadlo vs. Karel Čapek (*Jak to bylo s Foltýnem*), Vladimir Páral vs. Milan Kundera,
4. Kasni glasovi generacije 60-ih: L. Vaculík (*Jak se dělá chlapec*), I. Klíma (*O lásce, tichu a zradě*)
5. Kasna afirmacija zrelih autora: J. Kratochvil (*Truchlivý bůh* – pocta Milanu Kunderovi)
6. Etablirani na prijelomu tisućljeća: Jáchym Topol (*Anděl*); Miloš (Josef) Urban (*Poslední tečka za Rukopisy*)
7. Popularna književnost: M. Viewegh, P. Šabach
8. Na tragu češkog chicklita: H. Pawlovská, I. Obermannová, B. Nesvadbová

Mogući novi trendovi:

1. Arhivska forenzika i povratak na selo (Jiří Hajíček – *Selské baroko*),
2. Peripatetička proza 21. stoljeća (Emil Hakl – *O rodičích a dětech*),
3. Egzotika dalekih krajeva: Petra Hůlová – *Pamět mojí babičce*
4. Novi urbani senzibilitet - Jaroslav Rudiš (*Grand Hotel*)
5. Dominacija stila u kratkoj prozi (Jan Balabán – *Zeptej se táty*)
6. Michal Ajvaz od magičnog realizma do stila fantasy (*Lucemburská zahrada*)